Henrik Dam Kristensen (S), 1998-04-03:
Jeg vil gerne starte med at takke for den alt andet lige velvillige modtagelse, som de to lovforslag har fået fra i hvert fald mandatmæssigt et stort flertal i Folketinget.
Et par enkelte kommentarer, inden vi går i gang med udvalgsarbejdet: Vi har faktisk været optaget af med lovforslagene her at sikre, at de, der udøver erhvervsfiskeri, også er reelle erhvervsfiskere.
Det er derfor, vi har de opstramningsbestemmelser med, som der ligger der; det er derfor, vi gerne vil kigge på virksomhederne osv.
Det tror vi rent faktisk der er behov for.
Der er behov for, at vi får ryddet op i en række af forhold, fordi vi nu står over for to spændende ting, når det gælder dansk fiskeri.
Først vil jeg sige, at vi lige har udsendt en ny kapacitetsbekendtgørelse, som betyder, at der nu forhåbentlig kommer nye muligheder og gang i fornyelsen af flåden, og samtidig ser vi en vis optimisme.
Men det, vi som lovgivere først og fremmest har en forpligtelse til, er, at den optimisme og den fremgang, der vitterlig er, bliver forvaltet på en ordentlig og en rimelig måde.
Jeg har måske lidt sværere ved at forstå nogle af de kritiske bemærkninger, der har været om de præciseringer, der har været vedrørende kontrolbestemmelserne.
Det, vi rent faktisk gør her, vil jeg sige til hr. Ole M. Nielsen og andre, er, at vi endnu klarere får præciseret over for borgerne, hvilke fartøjer og virksomheder der nu kan kontrolleres.
Nu skal en præcisering af lovens bestemmelser om kontrol medvirke til, at der bliver skabt ensartethed i kontrolbestemmelserne i de forskellige fiskerilove.
Et af argumenterne har netop været, at vi har forskellige love, men det er de samme, der lever under dem, og der er forskellige bestemmelser i de forskellige love.
Det, jeg tror man ser, hvis man virkelig får kigget det her efter i sømmene, er mere åbenhed og mere gennemskuelighed for dem, som skal have med det her at gøre. Sluttelig skal jeg komme med et par enkelte kommentarer til nogle af ordførerne.
Jeg skal sige til fru Lene Espersen, at retssikkerheden selvfølgelig skal være til stede, og at det er helt klart, at hvad enten vi taler andre EU-fartøjer, eller vi taler tredjelandsfartøjer, som fisker i danske farvande under de her bestemmelser, ja, så er der ingen forskelsbehandling her.
Der var også en enkelt kommentar, som jeg måske havde lidt vanskeligt ved at forstå.
Det var fra Dansk Folkepartis ordfører, hr. Christian H. Hansen.
Jeg kan godt forstå, at man ikke kan støtte forslaget - det synes jeg selvfølgelig er fair nok - men at det skulle have noget med vores demokrati at gøre, det må jeg sige, havde jeg lidt vanskeligt ved at forstå.
Og jeg forstår heller ikke rigtig de lidt barske bemærkninger om, at nu var retssikkerheden fuldstændig sat over styr.
Jeg vil sige til hr. Christian H. Hansen
: Intentionerne med lovforslaget har rent faktisk været det stik modsatte, men måske skulle vi to undervejs sætte os ned og prøve at læse teksterne sammen, og så kan vi se, om vi kan det samme alfabet.
Det må vi jo så lade komme an på en prøve.
Så var der nogle enkelte, som var inde på det rekreative fiskeri; jeg tror, det var hr. Keld Albrechtsen, som også her var helt ude i hampen.
Nu har vi jo haft en diskussion omkring det der med hamp, og det er rigtigt, at Enhedslisten og regeringen har forskellige opfattelser af hampen og hampens anvendelsesformål osv. - fint nok - men når vi taler om det rekreative fiskeri, vil jeg gerne sige til hr. Keld Albrechtsen, at her tilfredsstiller vi faktisk et længe næret ønske.
Vi har haft problemer med, at det, som skulle være en fritidsinteresse, rent faktisk i nogle situationer har været en endog stor forretning, og ikke det, der var meningen.
Hvis man ønsker det, må man søge licens, så man kommer ind under de bestemmelser, der gør, at man helt eller delvis kan leve af det her som erhvervsfisker, og under de bestemmelser, der er omkring told og skat osv. Jeg tror, der er noget med 300.000-400.000 mennesker mindst i dette land, som hvert år udøver rekreativt fiskeri, nogle med en stang, andre fra en lille jolle, men som på en eller anden måde har en fritidsbeskæftigelse her, og med det omsætningsforbud, der ligger her, tager vi fat på første etape af at få kigget på hele det rekreative fiskeri.
Jeg vil i løbet af de kommende uger, de kommende måneder komme med konkrete forslag, som handler om netbegrænsning, netstørrelser osv.
Det er et arbejde, som jeg faktisk glæder mig til at tage fat på.
Jeg vil slutte med at sige tak for de positive ord.
Vi vil gøre, hvad vi kan fra ministeriets side for at svare på udvalgets spørgsmål så hurtigt og præcist som muligt, så vi kan få lovforslaget vedtaget.
Det tror jeg vil være til gavn
for alle parter.